แดลลัส

แดลลัส (อังกฤษ: Dallas /ˈdæləs/) เป็นเมืองขนาดใหญ่ของสหรัฐอเมริกา ตั้งอยู่ในรัฐเท็กซัส มีพื้นที่ 385 ตร.ไมล์ (997 ตร.กม.) ซึ่งเมื่อ กรกฎาคม 2549 มีประชากร 1,250,280 คน แดลลัสตั้งอยู่เป็นเมืองคู่กับเมืองฟอร์ตเวิร์ท แดลลัสก่อตั้งเมื่อปี พ.ศ. 2384 และถูกกำหนดให้เป็นเมืองเมื่อ 2 กุมภาพันธ์ พ.ศ. 2399 โดยเมืองแดลลัสนี้เป็นที่รู้จักในอุตสาหกรรม ปิโตรเลียม, การขนส่ง, การธนาคาร, คอมพิวเตอร์, การสื่อสารโทรคมนาคม มีบริษัทชั้นนำที่มีสำนักงานใหญ่อยู่บริเวณแดลลัสได้แก่ เอกซอนโมบิล บริษัทน้ำมันที่ใหญ่ที่สุดในโลก, เอทีแอนด์ที, เซเว่น-อีเลฟเว่น (และมีจุดเริ่มต้นแห่งแรกจากเมืองนี้), บล็อกบัสเตอร์, คิมเบอร์ลี-คลาร์ก, แมรีเคย์, สายการบินเซาท์เวสต์, คอมพ์ยูเอสเอ, เท็กซัสอินสทรูเมนต์, เซลส์ นอกจากนี้ยังมีบริษัทที่ตั้งบริเวณปริมณฑลแดลลัสในเขตเมืองแพลโน ได้แก่ ฟริโตเลย์, ดอกเตอร์เปปเปอร์ และ เจซีเพนนีย์ มหาวิทยาลัยที่มีชื่อเสียงได้แก่ มหาวิทยาลัยเท็กซัส แดลลัส (UTD), มหาวิทยาลัยเซาเทิร์น เมธอดิสต์ (SMU) เป็นมหาวิทยาลัยเอกชนที่มีชื่อเสียงเป็นที่ยอมรับทางด้านกฎหมายและบริหารธุรกิจ ในส่วนทีมกีฬาที่เป็นที่รู้จักได้แก่ แดลลัส คาวบอยส์ (อเมริกันฟุตบอล) , แดลลัส แมเวอริกส์ (บาสเกตบอล) , เอฟซีแดลลัส (ฟุตบอล) , เท็กซัสเรนเจอรส์ (เบสบอล) , แดลลัส สตารส์ (ฮอกกี) ภูมิอากาศ แดลลัสมีลักษณะภูมิอากาศแบบอบอุ่นชื้นกึ่งเขตร้อน เนื่องด้วยที่ตั้งของเมืองอยู่ทางตอนใต้ของที่ราบเกรตเพลนส์ และอยู่ในแนวร่องทอร์นาโด ทำให้แดลลัสมีโอกาสสูงที่จะพบพายุทอร์นาโดหรือพายุลูกเห็บรุนแรง และอาจเกิดสภาพอากาศที่เปลี่ยนแปลงแบบสุดขั้ว โดยฤดูร้อนมีอากาศร้อนถึงร้อนจัดและชื้น อุณหภูมิสูงสุดเฉลี่ย 34 ถึง 36 องศาเซลเซียส ต่ำสุดเฉลี่ย 23 ถึง 25 องศาเซลเซียส ขณะที่ฤดูหนาวโดยทั่วไปมีอากาศไม่หนาวจัด อุณหภูมิสูงสุดเฉลี่ย 14 ถึง 16 องศาเซลเซียส ต่ำสุดเฉลี่ย 3 ถึง 5 องศาเซลเซียส แต่บางครั้งก็มีแนวปะทะอากาศเย็นกำลังแรงที่เรียกว่า "บลูนอร์เทอร์" พาดผ่านเมือง ทำให้อุณหภูมิลดลงฉับพลันในเวลาอันรวดเร็ว และอาจเกิดฝนเยือกแข็งขึ้นได้ หิมะในแดลลัสพบได้น้อยครั้ง แดลลัสมีปริมาณหยาดน้ำฟ้ารวมทั้งปีประมาณ 1,000 มิลลิเมตร โดยมีฝนตกเฉลี่ย 82 วันต่อปี และมีแสงแดดรวมทั้งปีประมาณ 2,850 ชั่วโมง อ้างอิง แหล่งข้อมูลอื่น เว็บไซต์อย่างเป็นทางการของเมืองแดลลัส (ในภาษาอังกฤษ) เว็บไซต์แหล่งท่องเที่ยวอย่างเป็นทางการของเมืองแดลลัส เก็บถาวร 2008-06-11 ที่ เวย์แบ็กแมชชีน (ในภาษาอังกฤษ)